Webtuiste van Jan H. Langenhoven
Welkom by die tuisblad van
Jan H. Langenhoven
Hierdie webtuiste is in Maart 2011 geskep om veral genealogiese gegewens te plaas.
Dit word met tussenposes uitgebrei en aangepas.
WITSAND Terugreis en WITSAND Terugblik NUUT
Twee boeke oor die mense, die geboue en die ontwikkelingsgeskiedenis van die Witsand het pas (Desember 2018) verskyn.
In hierdie tweedelige werk oor die Witsand word die dorpie se ontwikkelingspad gevolg vanaf sy ontstaan en hoe hy later met Port Beaufort verenig het. Die natuurskoon, die inwoners, die vakansiegangers, die lewenswyse, die ontwikkeling, die huise en geboue, die lief en leed oor meer as 'n eeu, kom hier aan die orde.
Wonderlike stories, aangevul met meer as 1300 foto's in die twee dele, neem jou op 'n ontdekkingstog en 'n nostalgiese terugreis op die paaie van die verlede. En so 'n terugblik op 'n dorpie en sy mense bring die romantiek van vergange jare terug, roep kosbare herinneringe op en laat die óú Witsand vir die oningewydes herleef.
· In Deel 1: WITSAND Terugreis word teen die agtergrond van twee groot struikelblokke vir dorps­ontwikkeling – oorvloed aan waaisand en tekort aan drinkwater – gekyk hoe vakansiegangers desondanks hier kom strand hou het, hoe die geriewe mettertyd verbeter het en hoe 'n handjievol mense permanent hier kom vestig en selfs suksesvolle sakeondernemings tot stand gebring het. Die permanente inwoners kom deeglik onder die vergrootglas en die leser kry 'n intieme kykie in die persoonlike lewe van die grondleggers van ons dorpie. Ook die poskantoor, skool en kerk word bespreek en talle staaltjies vertel.
Klik vir INHOUDSOPGAWE.
· In Deel 2: WITSAND Terugblik word die ontwikkelingsgeskiedenis verder gevoer en die groei van die dorp kom aan die orde. Aspekte van die Witsandse lewenswyse van jare gelede word bekyk. Ook die totstandkoming van die Oysterbeds en Lucky Strike hotelle en hul rol in die gemeenskap kry aandag. En omdat die Witsand knus tussen die bekende plase Rhenosterfontein en Westfield geleë is en baie nou verbonde aan die historiese hawedorp Port Beaufort, word die invloed van die aristokratiese Van Reenens, Reitze, Moodies en Barrys op die totstandkoming en ontwikkeling van die dorp ondersoek. Talle fassinerende stories en staaltjies word vertel oor grondpaaie, motorhekke, groot vloedwaters, oorlogsvaartuie, stoomskepe en selfs die lank vergete nagkar.
Hierdie twee boeke is volgepak met feite en staaltjies en dek die hele ontwikkelingsgeskiedenis van die dorpie. Dit gaan groot plesier verskaf aan elkeen wat 'n plekkie in sy of haar hart vir hierdie allermooiste dorpie en sy omgewing koester.
Beide boeke is in A4-landskapformaat in sagteband gebind met meer as 320 bladsye vol vertellings en foto's in elke boek. Indien dit as 'n stel van twee gekoop word, is die koste R360 per boek (R720 vir beide). Dit is nie oral in die handel verkrygbaar nie, maar slegs by spesifieke afsetpunte of by die skrywer.
AFSETPUNTE / POSBESTELLINGS / PRYSE
Die boeke is in sagteband gebind om hulle bekostigbaar te hou.
Teen R360 per boek in 'n stel van twee (A4-grootte op glanspapier en honderde foto's) is dit 'n baie billike prys.
Elkeen van die twee boeke beslaan meer as 320 bladsye.
Saam bevat hulle meer as 1300 foto's.
Die stel van twee boeke weeg meer as 2,5 kg.
Dit sluit 'n gedrukte boksie in waarin die boeke gebêre kan word.
PRYS per boek: R360* mits beide as 'n stel gekoop word vir R720.
Dit is 'n bekendstellingsprys wat drie maande sal geld.
* Hierdie prys geld vir Posbestellings en winkels wat nie BTW hef nie.
* Groter winkels voeg 15% BTW by hierdie prys.
Die boeke is nie oral in boekwinkels beskikbaar nie,
maar slegs by afsetpunte in die Witsand, Swellendam, Heidelberg en Stilbaai.
Daar is ook 100 hardeband-eksemplare laat maak waarin presies dieselfde inhoud van die afsonderlike sagteband-weergawes van Witsand Terugreis en Witsand Terugblik in een hardeband met 'n groen buiteblad saamgebind is. Hierdie versamelstuk is bekend as die Witsand Omnibus en deur die skrywer genommer en geteken en is verkrygbaar teen R1000 elk. Daar was egter teen einde Januarie 2019 net sowat vyftien van hierdie boeke oor en iemand wat daarin belangstel, moet die skrywer sonder versuim per e-pos nader om te hoor of daar nog voorraad is voordat 'n bestelling geplaas word.
BESTELLINGS EN AFSETPUNTE
Witsand Mark (Wolskuur)
Bokmakiri Boeke (Winkel 7, Carlton Mall, agter die PNA)
Tip Top meubels (langs Pep)
Belangstellendes in die noordelike voorstede van Kaapstad kan ook met Henk Rall per e-pos henkrall@vodamail.co.za in verbinding tree. Hy het 'n voorraad boeke beskikbaar, maar dan sal die koper die boeke by sy huis in Durbanville moet gaan haal.
Boeke kan ook per aangetekende pos versend word en posgeld en verpakking vir 'n stel boeke (of die Omnibus indien daar nog beskikbaar is) beloop R100. 'n Stel boeke plus posgeld kos dus R820. (Net so kos 'n Witsand-Omnibus plus posgeld R1100). Die bedrag kan elektronies oorbetaal word in die bankrekening van J.H. Langenhoven by ABSA, Swellendam. Tjekrekeningnommer 1044052039. Verstrek u naam en van as verwysing en stuur u posadres saam met die kennisgewing van betaling aan jan@langenhoven.net Versending kan eers plaasvind nadat die betalingsbewys ontvang word.
Witsand het slegs 'n posagentskap en is nie ingerig om self pakkette te hanteer nie. Pakkette sal dus slegs een maal elke 7 tot 10 dae vanaf Heidelberg of Swellendam versend word.
In hierdie verslag oor die Van Zyl-familie wie se wortels in die Hermitage by Swellendam gevind word, ontbreek daar nog inligting. Familie word versoek om aanvullende gegewens soos in die teks aangetoon is, aan te stuur. Die opsteller beoog om later die finale manuskrip met soveel as moontlik familiefoto's en uitgebreide historiese inligting oor die Hermitage te publiseer.
Die Familie Langenhoven (Nou in PDF-formaat, ongeveer 1 Mb. Klik om af te laai.) is 'n familieregister van die Langenhovens wat aanvanklik in 1982 gepubliseer is. Intussen is 'n hele nuwe geslag by die familie gevoeg wat graag ook 'n afdruk daarvan wil hê. Dit skep sommer ook die geleentheid om die register by te werk en uit te brei. Hiermee word die jongste bygewerkte weergawe van die Langenhoven-genealogie van 1982 gratis aan belangstellendes beskikbaar gestel: Hierdie genealogie bevat al die gegewens wat in 1982 in die boekie met dieselfde naam gepubliseer is. Daar is reeds enkele regstellings en byvoegings gemaak. Familie word genooi om verdere inligting aan te stuur.
Die Langenhovens van Diamant (Klik om inhoudsopgawe in PDF te sien)
Die familiegeskiedenis van die Swellendamse Langenhovens het in November 2013 verskyn met die titel: Die Langenhovens van Diamant (ISBN 978-0-620-58248-3). Dit is 'n sagtebandboek met 225 bladsye (A4-grootte) met meer as 440 foto's waarvan sowat 170 in kleur. Dit beskryf die lewensgeskiedenis van b5c12 Hendrik Petrus Johannes Langenhoven (geb. 1860) en van sy kinders: Lisa, Jannie, Hennie, Hansie, Chrissie en Pieter. Daar is ook kort lewensketse van sy kleinkinders. 'n Beperkte oplaag is gedruk. Die inhoudsopgawe van die boek kan hier gelees word. Dit is nie in die handel verkrygbaar nie, maar kan van die skrywer bestel word. E-pos aan: jan by langenhoven.net
Die afstammelinge van Willem Hendrik Boshoff Kritzinger
Hierdie genealogie is opgestel deur Willem en Martie Kritzinger van Pretoria. Dit bevat inligting oor die afstammelinge van Willem Hendrik Boshoff Kritzinger (1856 - 1929). Familie word genooi om verdere inligting aan te stuur.
Die Cronjés van die Biggarsberg
Hierdie genealogie is in 1988 gepubliseer. Dit bevat inligting oor die nasate van Abraham Marthinus en Pieter Christiaan Cronjé. Dit verteenwoordig die meeste Cronjés van Natal. Klik op die skakel om die inhoudsopgawe te sien. Die boek is nou uitverkoop.
Die Eickers van Angora Hill (deur Gina Eicker) (In PDF-fomaat) (ongeveer 2 Mb)
Die herkoms en genealogie van hierdie klein Afrikaanse familie word hierin uiteengesit met 'n paar pragtige familiefoto's.
GOOI LOS! Die vissermanne van Witsand en Port Beaufort
Gooi Los! 'n Koffietafelboek oor die vissermanne van Witsand en Port Beaufort is op Oukersdag 2011 in Witsand bekendgestel. Dit is steeds in winkels in die Witsand beskikbaar en kan ook per pos bestel word. Die geskiedenis van die kommersiële visbedryf en die sporthengelaars van Witsand en Port Beaufort, die tweelingdorpie aan die Breëriviermond, word hierin in groot besonderhede vertel.